薄扶林水塘

薄扶林水塘（粵拼：bok6*3 fu4*6 lam4 seoi2 tong4，英文：Pok Fu Lam Reservoir或Pokfulam Reservoir），《香港雜記》叫百步林水塘，係香港一水塘，亦係全港第一個水塘。水塘喺香港島西嘅薄扶林，近薄扶林村。佢集有薄扶林谷地中咁多條河涌嘅水。涌水出自扯旗山、西高山、爐峯峽、歌賦山、奇力山。水塘分上下兩塘，儲水量約為廿六萬立方米，即約莫六千八百萬加侖。水塘溢水會經薄扶林村流入瀑布灣。 史 香港開埠之初，食水來自附近山澗，或者鑿井打水。隨住人口急增，呢啲方法已不勝負荷。呢啲水源受氣候影響，間中會乾塘，又容易污染致病，例如痢疾等。開拓水源，係當時香港政府嘅急務。 香港冇大江之水，土地又有限。當時港督羅便臣費煞思量，無計可施下，香港政府喺一八五九年十月十四號，懸賞一千英鎊，求解決食水問題嘅方法，並打算撥款二萬五千英鎊，做水務經費。 一八六零年二月廿九號，當時任職英軍兵家機器師嘅羅寧（又譯盧令士；英文S.B. Rawling），建議利用薄扶林谷地勢，起水壩閘住薄扶林谷地嘅雨水，供畀全香港島。最初建議包括一個蓄水量三千萬加侖嘅水塘，同埋一條直徑十吋、長一萬七千四百呎嘅引水管，將啲水由薄扶林水塘經羅便臣道引到般含道；兩個儲水池，同埋接駁儲水池嘅輸水系統；重有供水點卅個，同埋滅火龍頭一百二十五個，擬定價格為二萬三千四百一十七英鎊。 政府接納建議，喺一八六零年七月十號通過法例，由政府負責向市民提供食水。但係為咗節省開支，政府多次削減建造費用，以致水塘容量，由原先三千萬加侖，縮到二百萬加侖。 第一個薄扶林水塘喺一八六三年竣工，是爲全香港第一個水塘。雖然水塘落成，但由於水塘容量太細，根本解決唔到食水問題。據當時估計，全港每日用水量為五十萬加侖。因此水塘一起好，就打算加高水壩同擴建水塘。後尾，工程師威爾遜建議，可以喺原址上游，起第二個水塘，以增水量。政府採納建議，擴建薄扶林水塘，一八七七年竣工，水量增至六千八百萬加侖，集水區擴至四百一十六英畝。水塘輸出流量，每日達二百萬加侖。一八六六年到一八七一年間嘅擴建工程，耗資廿二萬港元。 因為人口暴增，山頂越來越多人住。呢次擴建水塘，仍未完全解決香港食水需求。政府因而起另一個水塘，即係大潭水塘。 古建築 薄扶林水塘有過百年之久，古物古蹟辦事處評審建築，列咗當中六項設施列為法定古蹟。詳細資料如下： 環境生態 香港政府自二十世紀七十年代起，一直喺薄扶林水塘同郊野公園植林，家下四處林木覆蓋，係全港最好之列。綠樹林蔭，樹種有原生樹種，好似大頭茶同浙江潤楠，亦有人工種植，如濕地松、台灣相思、紅膠木、水楠、木荷、黧蒴錐、黃牙果、包衣椆、布渣葉、細葉榕等。成齡混合林同林中山澗，係兩棲動物棲息地。記錄中兩棲動物，最少七種，包括黑眶蟾蜍、短腳角蟾、香港湍蛙、小棘蛙、沼蛙、大綠蛙同斑腿泛樹蛙。 水鳥同林鳥，以水塘同涌爲濕地生境，郊野公園內常見之鳥，有麻鷹、白頭鵯、紅耳鵯、麻雀、紅咀藍鵲、鵲鴝、大山雀、翠鳥、畫眉、噪鵑、毛雞、珠頸斑鳩等。區內亦有唔少哺乳類動物，好似赤腹松鼠、箭豬、鼬獾、針毛鼠、果子狸、小靈貓、豹貓、赤麂等。 參攷 香港地方；地方；香港水塘（一）香港九龍 WSD TEXT construction 薄扶林郊野公園，出自 lifein.hk。 薄扶林水塘集水區，出自綠色力量網站。 睇埋 香港水塘 薄扶林輸水管 薄扶林郊野公園 出面網頁 水務署 - 教育及社群（薄扶林水塘） 薄扶林水塘嘅位置－利用中原地圖 薄扶林水塘嘅位置－利用Google Maps